Dieretuin doen stappe om voëlgriep te beheerEen van die flaminke by die NZG. Foto: NZG. Verskeie voorkomende maatreëls is by die Nasionale Dieretuin in Pretoria ingestel nadat ŉ uitbreking van voëlgriep onlangs in gebiede naby Pretoria aangemeld is. Só sê Graig Allenby, woordvoerder van die dieretuin. Volgens Allenby is daar nog geen gevalle van voëlgriep in die dieretuin aangemeld nie. Hy het egter bygevoeg dat daar rede tot kommer is en daarom het die dieretuin sy bio-veiligheidsmaatreëls opgeskerp. “Ons het die bedreigde voëlspesies soos die kraanvoëls na bedekte hokke geskuif om te voorkom dat hulle in kontak kom met wilde voëlspesies,” het Allenby gesê. Die dieretuin is volgens Allenby ook besig om reëlings te tref vir ekstra bedekkings waar binnehuise hokke nie beskikbaar is nie om te voorkom dat ander voëlspesies ook nie met wilde voëls kontak het nie. “Alle voertuie wat die dieretuin binnegaan word met ŉ ontsmettingsmiddel behandel om te verhoed dat die virus die dieretuin binnekom.” Allenby het bygevoeg dat ontsmettingsmiddels by die ingang van die dieretuin geplaas is. Hy het benadruk dat die onsmettingsmiddel nie skadelik is vir mense nie.